  Виталий Пронин  Удмуртиын туэ ӝыны ар ӵоже быдэ вуымтэ пиналэз вӧсь карон 500-лэсь уно учыр шараямын. 400-лэсь трос учырын нылпиоссэс тыш сюдӥллям вордэм анай-атайёссы. 6 мурт вылэ пиналъёссэс жугемзы понна уголовной уж ӝутъямын ни. Кыкез кузь киоссэ но «лыдӥсь» ньылонзэ кутыны быгатымтэеныз пытсэт сьӧрын но пукылэмын. Нялтас вераса, Удмуртиысь Югдурез утёнъя министерствоын учётын сылэ 1 сюрс 479 секыт семья. Валэктон уж нуиське 188-эз пӧлын.Но сюлэмез тужгес вандэ мукетыз лыдпус: ӝыны ар ӵоже дас арессэ тырмытымтэ 9 пинал сантэмамын. Уката зол копыштэ таӵе валан: уртчись мылкыдъёссэс возьыны уг быгато дыды-экеослэн тужгес матысь ӵыжы-выжыоссы. Кылсярысь, Ижысь Индустриальной ёросысь песятай, нуныкайзэ чаклам интые, ачиз ик со вылэ омырскем мумиз магазинэ потон куспаз. Та ласянь лэчыт югдур али Сюмси, Яр, Сьӧлта, Дэбес районъёсын. Нош Юкаменск ёросысь кылӥськиз ни 7 юзырес учыр сярысь. Кылем арын одӥг но ӧй вал, шуэ Югдурез утёнъя министерствоысь быдэ вуымтэ нылпиосын ужанъя ёзэн кивалтӥсь Светлана Селёва. Быдэс Удмуртиез 2009-тӥ арын тулыс зуркатӥз шимес ивор. Глазовысь 40 аресъем тренер куинь ар ӵоже пиналъёсты курадӟытэм. 9-10 аресъем пияшъёсты пеймыт сэргаз пыртэ но пунняське, пе, вал. Нылпиосты кылиськыны косэ но соосты пӧртэм сямен туспуктылэ, видео вылэ гожтэ. Уг кылзӥсько ке, пыӵалэныз шоразы мертаське, курдатъя, жуге. Кин тодэ, кӧня кыстӥськысалыз на тренерлэн «урмонэз». Огзэ туспуктэмзэ школаяз ик янгышен уськытэм. ӵапак соя ик шараязы йыртэмасез, пытсэт сьӧры 16 арлы пуктӥзы.Кин но со шуоз: бадӟым городъёсын кинэз но ӧвӧл, дыр. Гуртъёсын вань калык син шорын - номырлэсь кышканэз ӧвӧл. Озьы меда?Алигес гинэ шимес ивор кылӥськиз Можгалась куамыно иськемлы палэнэ пуксем пичи гуртысь. Татын улӥсез но трос ӧвӧл. Ваньзы ог-огзэс тодо, юрттэт кулэ дыръя кышкатэк бускельёссылы вазисько. Бадӟым семьяын кадь. Соин, лэся, анай-атайёслэн ноку тодазы ик ӧз лыктылы нылпиоссэс чакласькыны косыны. Нош эскериськыны вал кинлэсь - 32 аресъем Сергейлэсь.Сергей ньыль пол судэтӥ кыскам маке ни. 2000-тӥ арлэн кутсконаз тюрьмае шедьылӥз 60 но 70 аресъем нылкышноосты сантэмамез понна. Эшшо ӧз визьмаськы - адямиез жугиз, нош пуксиз. Режимъя, шундыез рос-прос адӟылытэк улыны егит пиосмуртлы кельшем, шӧдске. Ма, отын сиён пӧрано ӧвӧл, дӥськут сёто. Нош дорын номыр ӧвӧл. Вылаз ик - калык но шораз кырыж учкылэ. Нош ик киоссэ кузь лэзёно кожаз - 2010-тӥ арын лушкаськиз. Таиз выросэз понна Сергеез кечат-вамат корт сьӧры ӧз келялэ ни, условной срок лякизы. Чаклалом, пе, кызьы астэ возёд. * * *Гуртоос пӧлысь нырысь-валысь малпасьёс шедизы ик: таид визьмаськем, лэся. Фермер дорын ужаны кутскиз. Аслыз кышно шедьтӥз. Зэм, кузпалыз но ушъяськымон ӧвӧл - картэз пытсэт сьӧрын пуке, ачиз юылыны яратэ. Котьма ке но Сергейлэсь куалекъяса кышкамысь дугдӥзы, шуыны луоз. Ма, сое чакласа возё на ук. Воргорон ачиз но тодэ: маке шаянтӥз ке, тюрьмае шедёз.Но Сергейлы шуныт дорен но сюдӥсен гинэ ӧз тырмы, лэся. Ужысь бертыкуз, 5 но 6 аресъем пияшъёсты синйылтӥз. Урамын лӧптылыса шудо, куспазы ненег куараен маке бӧтьырто. Таӵе суредэз адӟыса, курытсэ ӟамыртэм воргоронлэн йырыз воксё «кошкиз».- Экеосты кампетэн но печенняен гочатоно кожам, - шуэ Удмуртиысь Следственной комитетлэн Можга ёзысьтыз валтӥсь следователь Роман Батуев. - Пияшъёсты мунчояз одӥген-одӥген пыртам.Йыружез, оло, шараяськытэк ик кыльысалыз. Таӵе югдурын уго нылпиос матысь адямиосынызы шара вераськыны уг дӥсьто, пушказы ватӥсько. Озьыен, кин тодэ, мар луысалыз гуртысь мукет пиналъёсын. Татын нылпи садэ ветлоно кадь аресоосыз ог дас вить кузя люкасько. * * *Ярано коть, огез сантэмам эке кайгузэ атаезлы кисьтэм ик. Сергей син шораз шедьысал ке, атай воргоронэз вожпотэменыз интыяз ик виысалыз, дыр. Быдэс гурт калык сое тышканы дась вал. Но лул быдтӥсь пегӟем. Шедьтэмзы бере ик сое пытсэт сьӧры пуктӥзы, уж рос-прос эскериськытозь, отысь со уз пота ни.- Янгыш шуыса, суд ялӥз ке, воргоронэз кызё арлы пуктыны быгатозы, - шуэ Роман Батуев.Ярам, таид пукоз. Кызь ар ортчыса, солы витьтон арес гинэ луоз ай. Воргорон кужымез уз на быры. Кин оскытыны быгатоз, тадэ сомында дыр ӵоже тюрьма режим визьмаз шуыса? Камбаркаысь егит пиосмурт тупатӥськиз шат? Пытсэт сьӧрысь 2006-тӥ арын потӥз но кык ар ӵоже эшшо ньыль пияшез курадӟытыса возиз. Озьыен, Сергей но кырсь ужзэ азьланьтыны быгатоз? Оло, эшшо но изьверлы пӧрмоз, кызь ар ӵоже чидамзэ кыре поттоз? Таӵе югдурын кызьы улыны кулэ калык? Пиналэз шкапе пытсаса уд возьы ук.Нош мар карыны кулэ вӧсь луэм пиналъёслы? Вить-куать арес дыръяд ик лулдэ мед тӥялозы ай…- ӝыт вуэ ке, пие азбаре потыны но уг дӥсьты ни. Малэсь кышкаськод шуыса юаськомы но, номырлэсь, шуэ. Асьмеос шӧдӥськомы: сюлэмаз коӵышъёс ӵабъясько. Уйёссэ но викышъяса, ӝуштыса, кесяськыса изе. Азьвыл озьы ӧз дауртылы. Виысал ас киыным улонмес быдтэм изьверез! Пиме кызьы буйгатыны ик уг тодӥськы ни. * * *Специалистлы вазиськон сярысь нылкышнолэн кылэмез ик уг поты, кызьы, пе, уждэ куштод, маин гуртысь городэ потод ай. Но таӵе югдурын нылпи вань кайгузэ огназ ньылыны нокызьы уз быгаты, шуэ Ижысь «Психолог плюс» центрысь психолог Олеся Марчук.- Анай-атайёслы татын асьсэды киязы возьыны дышетсконо. Пиналлы уг яра возьматыны жалямез но, вожпотэмез но. Уг яра нылпилэсь юалляськыны шимес нунал сярысь. Выжыятон уката золгес вӧсь кароз сое. Тэшкыли малпалоз: мон сярысь сокем зол сюлмасько бере, озьыен, мыным малэсь ке кышкано, асме янгышен шӧдоно? Со зэмен но ассэ янгышен лыдъяны кутскоз. Кайгузэ секытомытонтэм понна мумы-бубылы кулэ вылэм нылпилы тросгес дырзэ висъяны, яратэмзэ возьматыны. Котьма ке но кулэ вылэм специалистлы вазиськыны. Вӧсез пушказ кылиз ке, кин тодэ, кыӵе со будоз. Оло, ачиз но, ненег маке, лек йӧнылы пӧрмоз. Эскеронъёсты учконо ке, ӵапак пичи дыръязы вӧсь каремъёс ик чурытэсь, нокинэ жаляны валасьтэмесь будо ук. Куд-огез, еж дырзэ тодаз вайыса, ачиз но йыруж лэсьтыны кутске, аслэсьтыз вӧсьсэ янгыштэм мурт вылэ кисьтэ. Соку гинэ шумпотон, буйган шедьтэ кадь: монэ сантэмасьлы пунэмзэ берыктӥ! - шуэ Олеся Марчук. * * *Юрӟым агайёслэн ки улазы шедьылэм пиналъёсты малпаса, сюлэм ик позырске. Мед луысал со учырез йырысь-сюлмысь пыраклы вунэтыны-ӵушылыны. Лулзы юн медло вал…Елена Сараматова.     